Polisiemoordenaar lank tronk toeArgieffoto Foto: SAPD, Facebook Cheswill Adendorf is Maandag in die Wes-Kaapse hooggeregshof gevonnis vir die moord op ŉ polisiebeampte in April 2014. Regter Babalwa Mantame het Adendorf op verskeie aanklagte skuldig bevind en gevonnis. Hy is tot 12 maande tronkstraf gevonnis op elk van die 13 diefstalaanklagte teen hom. Hy is tot ŉ bykomende sewe jaar gevonnis vir die diefstal van ŉ voertuig, 10 jaar vir gewapende roof, ŉ bykomende agt jaar vir nog ŉ gewapende roof en 15 jaar vir ŉ gewapende roof wat met ŉ ander saak verband hou. Hy is lewenslange tronkstraf opgelê vir die moord. Mantame het gelas dat die vonnisse gelyklopend uitgedien moet word, wat beteken Adendorf sal eers oor 25 jaar vir parool in aanmerking kom. Adendorf is in September skuldig bevind aan 18 van die 22 aanklagte teen hom, wat wissel van diefstal tot moord en roof. Adendorff was ten tyde van die voorval ŉ 28-jarige getroude man met twee kinders, toe hy en drie medepligtiges van die polisie probeer vlug het in ŉ gesteelde voertuig van Gordonsbaai na die Strand. Die polisie het ŉ padblokkade in Broadwayweg gehou. ŉ Vroulike polisiebeampte het aan die verdagtes beduie hulle moet stop. Hulle het egter versuim om te stop en bo-oor haar gery. Die polisiebeampte is op die toneel dood verklaar. Die verdagtes is naby die ongelukstoneel in hegtenis geneem. Een van die verdagtes is reeds skuldig bevind en tot 12 jaar tronkstraf gevonnis, terwyl die ander twee verdagtes in die Strand-landdroshof verskyn het. Die regter het Adendorf tydens vonnisoplegging beveel om regop te sit en gesê ŉ baba is van sy moeder beroof. Die polisiebeampte het kort voor haar dood van kraamverlof af teruggekeer. Adendorf, wat as ŉ paramedikus gewerk het, het geld nodig gehad om sy dwelmverslawing te onderhou. Volgens die regter was Adendorf se pogings om nugter te lewe dikwels van korte duur. Volgens die proefbeampte se verslag beskou Adendorf homself as ŉ slagoffer, iemand wat gereeld die blaam verskuif en weier om verantwoordelikheid vir sy dade te aanvaar. Mantame het gesê dit is “onverskoonbaar om ŉ polisiebeampte se lewe te neem”. Adendorf was ook nie eerlik met die hof toe hy gesê het dit is sy eerste oortreding nie. Hy het twee vorige veroordelings, een vir die besit van gesteelde eiendom en die ander vir die besit van verbode middels. Terwyl ŉ huilende Adendorf uit die hofsaal gelei is, het een van sy familielede aan hom gesê: “God het jou lief.” Familielede het geweier om met African News Agency te praat. Een van hulle, wat nie sy naam wou bekendmaak nie, het bloot gesê: “Hy was ŉ dwelmverslaafde. Die regering het dwelmverslaafdes gefaal, omdat daar nie hulpbronne vir verslaafdes is nie.”